P. Kubovič, poslanec: (2009-04-22):
Hovorili sme a aj pani predkladateľka, pani Žitňanská, hovorila o tom, že cieľom tejto novely je vniesť viac svetla do rozhodovania a používania eurofondov a ja si myslím po posledných skúsenostiach, ktoré tu zažívame na tejto schôdzi alebo počas tejto schôdze, že by bolo dobré vniesť aj viac svetla do čerpania eurofondov. Pretože v úvode tejto schôdze, ako dobre viete, a ukázalo sa aj neskôr, začína to byť ďaleko viac diskutovanejšou témou, že ako sa nám darí, resp. nedarí aj v čerpaní eurofondov, teda už nehovoriac o tom, že treba zlepšiť aj transparentnosť. Možno práve keď som si vypočul tie časti volebného programu dvoch najsilnejších koaličných strán, možno práve to slabé čerpanie je práve preto, že majú problém s hľadaním transparentnejších metód, ako jednoducho urobiť čerpanie transparentnejšie, a preto možno aj ten proces je pomalší. No tak moja odpoveď je, páni koaliční poslanci, máte tu ponuku z opozície, ako to urobiť, aby ste naozaj konečne tie eurofondy mohli začať čerpať. Na poslednej schôdzi v úvode schôdze som dával návrh na to, aby Národná rada uznesením zaviazala vládu predložiť správu o čerpaní eurofondov za obdobie, programovacie obdobie 2007 až 2013. Dôvod je jednoduchý. Dôvod je veľmi jednoduchý, a to v tom, že tak ako sme boli aj svedkami na hodine otázok, jednoducho tie informácie sú vždy len kusé a potom niektorí poslanci si vysvetľujú, že tie informácie, ktoré zaznejú a vychádzajú zo správ, ktoré sú predkladané do vlády, tie, ktoré poskytujeme my, a iné poskytuje pán, alebo čiastkové poskytuje predseda vlády, potom to hodnotia tak, že my dezinformujeme občanov. Toto bol tiež jeden z dôvodov, prečo sme v úvode schôdze predkladali návrh, aby sme dostali ucelenú správu nielen o čerpaní vybraných operačných programov, tak ako to bolo prezentované, ale aby sme mali celkový prehľad o čerpaní eurofondov, ktorých nie je v tom programovacom období, v ktorom sme, naozaj málo. Takže ja si myslím, že ak tento zákon, ktorý je dobrý, prejde do druhého čítania, bude dôležité, aby sme sa popasovali aj s otázkou, ako zaviazať vládu, aby tieto dezinformácie boli riešené tým, že budeme pravidelne dostávať správu o čerpaní eurofondov za toto obdobie, aby k takýmto veciam nedochádzalo. Dovolím si v tejto chvíli, keď hovoríme o eurofondoch, poznamenať aj poznámku, pretože pán poslanec Bačík mňa a pána poslanca Kukana pri hodine otázok, keď odpovedal premiér, obvinil, že sme odišli zo sály, pretože sme neuniesli ťarchu, dá sa povedať, krásnych čísiel, ktoré tu boli zo strany premiéra prezentované. No ale môžem vám povedať, že keď sme my v čase odchádzali, tak pán premiér mal za sebou viac ako päť minút príhovoru a ani jedno číslo nepovedal. Takže odchádzali sme preto, že hovoril, ako je to uňho zvykom, od veci. A keď sa vrátim k tej veci, k tým číslam, ktoré on povedal, nepopieram a my sme to aj verejne priznali, že tie čísla boli správne, ale zabudol povedať čísla napr. o čerpaní operačného programu, ktorý sa týka cestnej infraštruktúry, kde Slovenská republika má k dispozícii 1,14 mld. eur, čo je viac ako 30 mld. Sk, a nepovedal, že koľko je zakontrahovaných a koľko je čerpaných. Viete koľko je? Čistá nula. Čistá nula, páni poslanci. A myslíte si, že to je namieste? Namieste, keď podpisujeme dnes zmluvy na PPP projekty na budovanie infraštruktúry na Slovensku, ktoré sú o niekoľko miliárd korún predražené, dokonca pán minister Vážny hovorí o tom, že má problémy zohnať úvery na to, aby takéto komunikácie mohli vlastne tieto byť zahájené a byť budované? Ja sa pýtam, načo máme operačný program z eurofondov, keď jednoducho ho vôbec nevyužívame? Hľadať odpoveď asi treba niekde inde. Nenašiel sa správny záujemca, ktorý by do portfólia našich koaličných partnerov zapadal, aby mu takýto projekt vedeli vypísať. V tom je celý problém. A preto trvám na tom, že všetky body, ktoré sa týkajú transparentného nakladania, ktorý naši poslanci dnes predkladajú, majú jasné svoje opodstatnenie, akurát nezapadajú do názorov a konštelácie, ktoré sa dejú okolo eurofondov. A aby som nespomínal len jeden program, aby som opäť pánom poslancom nebol obvinený, že hovorím len o jednom, pomôžem si ďalším operačným programom, kde na železničnú infraštruktúru je k dispozícii 0,9 mld. eur, teda 30 mld. korún. Viete koľko je kontrahovaných? Nula. Opäť nula. A opäť máme prezentovaný úžasný projekt slovenskej vlády, ktorý hovorí o budovaní a štúdiách na novú trať, širokorozchodnú, z Čiernej nad Tisou do susedného Rakúska. Ja sa pýtam, to my takýmto spôsobom ideme a chceme naozaj využívať eurofondy? Toto je naša predstava? Nie sú eurofondy k dispozícii na to, aby sa pomáhalo obciam, regiónom a Slovensku? Aby občania videli prínos zo 440 mld. korún, ktoré boli vyrokované pri vstupe Slovenska do Európskej únie? Pre mňa je hrozivá vec, keď si spomeniem, ako koaliční poslanci stále prezentujú a hovoria o tom, aká bola Dzurindova vláda zlá. Bola zlá? Aj to, že im dokázala vyrokovať 13 mld. eur, teda 400 mld. Sk, ktorými dnes môžu jednoducho disponovať a ktoré môžu využívať pre rozvoj Slovenska a pre občanov Slovenskej republiky? Pozrime sa, ako s tým nakladajú? A trvám na tom, že jednoducho to čerpanie nie je ani transparentné, ale nie je ani účelové. A ešte jedno číslo pre pána poslanca Bačíka. Pán poslanec, pán premiér hovoril o percentách zazmluvnenosti. Ale to percento čerpania je 0,39, 0,39 % zo zdrojov, ktoré máme k dispozícii, a je to po dva a pol roku vášho vládnutia. Vy veľmi radi robíte porovnania s predchádzajúcou vládou, tak dovoľte aj mne, aby som aj ja jedno také porovnanie na záver tohto vystúpenia urobil. V predchádzajúcom programovacom období v rámci čerpania eurofondov v rokoch 2004 až 2006, teda plus dva roky, keď zoberieme, pretože ešte to obdobie M plus dva, teraz je síce M plus tri, mala vláda k dispozícii, prerátam to na slovenské koruny, aby sa to lepšie porovnávalo s terajšími aktuálnymi číslami, k dispozícii na toto programové obdobie bolo 12,412 mld. slovenských korún. Po dva a pol roku vládnutia vtedajšej vlády k 31. 12. 2005 bolo reálne čerpanie, podotýkam čerpanie, nie zazmluvnenie, 6,718 mld. slovenských korún. Ja plne rozumiem tomu, že prišla nová vláda, potrebovala sa zorientovať, potrebovala urobiť jednoducho možno aj svoje ďalšie opatrenia, ktoré si chcela urobiť v Národnom strategickom a referenčnom rámci, trvalo to síce rok, ale spravila to, a keď beriem do úvahy aj to, že by som si vedel predstaviť, že to čerpanie po dva a pol roku tohto nového programovacieho obdobia by bolo niekde na úrovni tej predchádzajúcej vlády, aj to som ochotný akceptovať. Ale viete, aká je realita? Realita je, že po dva a pol roku čerpania, teda takého istého obdobia, t. j. k 30. 12. 2008, reálne čerpanie z eurofondov predstavovalo 1,000062 mld. slovenských korún. Dámy a páni, koľkokrát je to menej? Je to 6,5-krát menej. Jednoducho si dovolím trvať na tvrdení, že táto vláda s eurofondami nie je schopná nakladať a robí to 6,5-krát pomalšie ako predchádzajúca vláda, a preto určite slová o alarmujúcom stave sú celkom určite namieste a je potrebné, aby vláda začala konať a prestala špekulovať. Posledná poznámka v rámci môjho vystúpenia bude k tomu, čo som aj spomínal, že trvalo rok tejto vláde, kým sa dohodla na tom, ako bude upratovať Národný strategický referenčný rámec, a trvalo jej rok na to, ako si rozdelila v rámci rezortov kompetencie, pod koho gesciu bude ktorý operačný program jednoducho spadať. Tá diskusia, samozrejme, bola o tom, ktorá politická strana bude mať nad ktorými finančnými balíkmi, dá sa povedať, svoju kontrolu. Prečo to hovorím? Hovorím to preto, lebo súčasťou v tom období bola aj veľká požiadavka regiónov, a teda predsedov vyšších územných celkov, dokonca kde dnešná koalícia má jasnú väčšinu, bol záujem, aby sa na tomto čerpaní mohli podieľať takým spôsobom, aby im boli alokované finančné prostriedky na daný operačný program s tým, že oni majú jednoducho k dispozícii také aparáty, ktoré dokážu dodržať všetky nadstavené podmienky pre čerpanie eurofondov, a vedia lepšie povedať, čo daný región potrebuje. Celkom určite táto predstava sa dá dať aj do súladu s predstavou o vyrovnávaní regionálnych rozdielov, pretože tomu regiónu, ktorý to viac potrebuje a ktorý je zaostalejší napríklad v infraštruktúre, by sa mohlo prideliť viac peňazí a podobne. Ale jednoducho to do, dá sa povedať, rozdelenia moci, ktoré nastalo pri eurofondoch, nezapadalo, a preto k tomu nedošlo. Som presvedčený, že po prijatí tejto novely zákona by sa aj tu asi malo prehodnotiť stanovisko vlády, a nevidím žiadny dôvod, aby po schválení tejto novely nemohlo k takýmto čerpaniam na úrovni regiónov, teda vyšších územných celkov, dochádzať. Dovoľte mi teda na záver povedať, že plne podporujem tento návrh poslancov, pani poslankyne Žitňanskej a pána poslanca Ivanča, pretože som presvedčený, že môže aj zrýchliť čerpanie eurofondov. Ďakujem.